# Conchita Wurst

| Thomas Neuwirth |
| --- |
| Wurst u emisiji *Dancing Stars* 2014. godine |
| Lični podaci |
| Datum rođenja | 6. novembra 1988.  (1988-11-06) |
| Mjesto rođenja | Gmunden, Austrija |
| Zanimanje | pjevač |
| Muzički rad |
| Period aktivnosti | 2006– |
| Povezani izvođači | Jetzt Anders! |

**Tomas Tom Nojvirt** (njemački: *Thomas Tom Neuwirth*), poznat po pseudonimu **Končita Vurst** (njemački: *Conchita Wurst*, u nekim delovima Austrije i Nemačke izgovor je **Vuršt**), rođen/a 6. novembra 1988. u Gmundenu, austrijski/a je pop pevač/ica. Vurst je predstavljala Austriju na Pesmi Evrovizije 2014. u Kopenhagenu gde je sa pesmom *Rise Like a Phoenix* ostvarila ubedljivu pobedu i svojoj zemlji donela drugu pobedu u istoriji ovog takmičenja.

## Biografija

Tomas Nojvirt rođen je u gradiću Gmundenu u Gornjoj Austriji 6. novembra 1988. godine.

Široj austrijskoj javnosti postaje poznat nakon učešća u talent šou *Starmanija* u kojem je 2007. uspeo da se plasira u finale. Kao drag osoba *Končita Vurst* pojavio se tokom 2011. uz obrazloženje da na taj način želi da skrene pažnju na sve one koji se nalaze na marginama društva, a posebno na pripadnike LGBT populacije u Austriji i širom Evrope.

Iako termin *Wurst* na nemačkom označava kobasicu, Tomas je ovaj deo imena izabrao iz dela nemačke fraze *Das ist mir doch alles Wurst* što u prevodu označava *„ne zanima me“ uz obrazloženje da nije važno „ko smo i kako izgledamo, već kakvi smo ljudi“. Ime Končita je uzeo u znak podrške svojoj drugarici sa Kube.*

Kao Končita Vurst učestovao je u rijaliti programu austrijske televizije ORF po nazivom „Najteži posao u Austriji“ gde je radio u fabrici za preradu ribe, i u šou programu *Divlje devojke* gde je sa grupom drugih devojaka pokušavao da preživi u pustinjama Namibije živeći sa lokalnim plemenima. Zaštitni znak Končite Vurst je pored odličnog glasa i brada.

Završio je školu za modni dizajn u Gracu 2011, a trenutno živi u Beču.

> Oduvek sam želeo da pevam, ali me je sprečavalo to što nisam želeo da se pokazujem javnosti. Logična posledica toga je da sam došao na ideju da kreiram lik koji će da me „zameni“ na sceni. Brada je svakako provokacija, način da se privuče pažnja. Sa medicinske tačke gledišta, nema ništa ženstveno na meni, nikakve promene na svom telu nisam uradio i nisam transseksualac. Volim svoj privatni život u kojem sam muškarac. Bilo mi je veoma teško da otkrijem da sam gej, ali hvala Bogu imam najbolju porodicu koja me oduvek snažno podržavala u svemu. Svakoga dana, u zavisnosti od planova, ja određujem da li ću biti Tom ili Končita. Volim svoj posao, obe ličnosti u meni su snažne i u potpunosti uče jedna od druge.
>
>

## Muzička karijera

Tomas Nojvirt tokom 2007.
Godine 2006. Tom je učestovao u trećem izdanju austrijskog muzičkog šou programa *Starmanija* gde je zauzeo drugo mesto (iza Nadin Bejler, predstavnice Austrije na Pesmi Evrovizije 2011), a godinu dana kasnije osnovao je boj bend *Jetzt Anders!* koji nije ostvario neki zapaženiji uspeh i raspao se već iste godine.

Tokom 2011. Tomas je izgradio svoj alter ego *Conchitu Wurst*, a prvo veliko pojavljivanje u javnosti imao je tokom austrijskog nacionalnog izbora za Pesmu Evrovizije 2012. kada je zauzeo drugo mesto u super finalu.

Austrijska državna televizija je 10. septembra 2013. objavila da je interno odabrala Končitu za svog predstavnika na Pesmi Evrovizije 2014. godine u Kopenhagenu. Ovakva odluka austrijske televizije izazvala je brojne kontroverze, a peticiju protiv Končite je preko društvene mreže fejsbuk za svega nekoliko dana potpisalo preko 30.000 ljudi. Slične peticije ubrzo su pokrenute i u Belorusiji i Rusiji.

Pesma *Rise Like a Phoenix* objavljena je tokom marta 2014. godine i za kratko vreme postala je jedan od favorita na kladionicama. Tokom izvođenja svoje pesme u drugom polufinalu Evrovizije 8. maja Končita je sve vreme bila praćena ovacijama iz publike koja je pevala zajedno sa njom. Nakon ubedljive pobede u polufinalu, Končita je ubedljivo trijumfovala i u finalu i sa 290 bodova donela Austriji drugu pobedu na Pesmi Evrovizije (prvu nakon trijumfa Uda Jirgensa 1966. godine).

## Diskografija

Vurstova sa trofejom pobednice Pesme Evrovizije 2014.
singlovi

| Godina
 | Pesma
 | Pozicija na listama
 | Album
 |
| --- | --- | --- | --- |
|  Top 30
 |
| 2011.
 | *Unbreakable* | 32
 | Objavljeni kao singlovi bez albuma
 |
| 2012.
 | *That's What I Am* | 12
 |
| 2014.
 | *Rise Like a Phoenix* | 51
 |

## Povezano

* Pesma Evrovizije 2014.
* Austrija na izboru za Pesmu Evrovizije
* Drag kvin
* Transvestizam

|  |  |
| --- | --- |
| Prethodi: **Natalija Keli sa *Shine | **Austrija na Evroviziji** 2014.
 |
| Prethodi:  **Emeli de Forest sa *Only Teardrops | **Pobednik Pesme Evrovizije** 2014.
 |

## Reference

## Vanjske veze

* Službeni veb sajt